钦定古今图书集成/明伦汇编/氏族典/第179卷 > 《廖用贤尚友录》 > 边贡
## 钦定古今图书集成/明伦汇编/氏族典/第179卷 > 《廖用贤尚友录》 > 边贡

按《名山藏文苑记》，“贡字廷实，历城人。弱冠举进士，授
太常博士。孝宗一日祭，贡不与。孝宗曰：‘何不见年少
官人耶’？擢兵科给事中。孝宗登遐，贡劾太监张瑜、太
医刘泰、高廷和用药之误，又劾太监苗达与保国公
朱晖、都御史史琳用兵之失。刘瑾擅权，贡不能善事
显贵人，伺瑾颜色。以太常丞出为卫辉知府，寻改荆”
州，擢山西提学副使。丁父忧，复除河南。寻丁母忧。嘉
靖初，即家起南太常少卿，累太常卿，提督四译馆。时
四译文字，体以地殊，八馆诸生，学无师授。贡征求故
译，是正诸文，以成一家之学，通远人之情。累擢南户
部尚书。东南财赋制以都御史总之，转相疑忌，事多
格阂。贡曰：“部主会计，院主觉察，又何妨焉？”人称其通
练识体。寻以疾乞归。贡平生僻于聚书，所蓄不啻数
万。既归，遭回禄之变几尽，仰天大哭曰：“嗟乎，甚于丧
我！”疾遂笃，寻卒。贡美姿风流，饶吏事，所交尽天下豪
侠。能酒酒屈其座客，每醉，则使两妓肩臂扶路唱乐，
观者如堵，了不为怪。